Document ID: 31989D0379

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 10ης Μαΐου 1989
για τον καθορισμό της ενδεικτικής κατανομής ανά κράτος μέλος του 85 % των πιστώσεων ανάληψης υποχρεώσεων του ΕΤΠΑ στο πλαίσιο του στόχου αριθ. 5 β, όπως καθορίζεται στον κανονισμό (ΕΟΚ) αριθ. 2052/88 του Συμβουλίου
(89/379/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2052/88 του Συμβουλίου της 24ης Ιουνίου 1988 για την αποστολή των διαρθρωτικών ταμείων, την αποτελεσματικότητά τους και το συντονισμό των παρεμβάσεών τους μεταξύ τους, καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφισταμένων χρηματοδοτικών μέσων (1), και ιδίως του άρθρου 12 παράγραφος 6,
Εκτιμώντας:
ότι το πρώτο εδάφιο του άρθρου 12 παράγραφος 6 του προαναφερθέντος κανονισμού αναφέρει ότι, προκειμένου να διευκολυνθεί ο προγραμματισμός των παρεμβάσεων στις εν λόγω περιφέρειες, η Επιτροπή καθορίζει για πενταετή περίοδο και ενδεικτικά την κατανομή ανά κράτος μέλος του 85 % των πιστώσεων ανάληψης υποχρεώσεών του·
ότι το δεύτερο εδάφιο του άρθρου 12 παράγραφος 6 του προαναφερθέντος κανονισμού αναφέρει ότι η κατανομή αυτή βασίζεται στα κοινωνικοοικονομικά κριτήρια που καθορίζουν την επιλεξιμότητα των περιφερειών και περιοχών προκειμένου να τύχουν παρέμβασης του ΕΤΠΑ·
ότι το άρθρο 4 του κανονισμού (ΕΟΚ) αριθ. 4253/88 του Συμβουλίου της 19ης Δεκεμβρίου 1988 για τις διατάξεις εφαρμογής του κανονισμού (ΕΟΚ) αριθ. 2052/58 όσον αφορά το συντονισμό των παρεμβάσεων των διαφόρων διαρθρωτικών ταμείων αφενός και το συντονισμό ανάμεσα στις παρεμβάσεις αυτές και τις παρεμβάσεις της Ευρωπαϊκής Τράπεζας Επενδύσεων και των άλλων υφισταμένων χρηματοδοτικών μέσων (2), αφετέρου, προβλέπει ένα σύνολο εναλλακτικών κριτηρίων επιλεξιμότητας, τα οποία είναι εν μέρει ποιοτικά και προαιρετικά·
ότι η Επιτροπή έχει καταρτίσει και εγκρίνει τον πίνακα των περιοχών που είναι επιλέξιμες στο πλαίσιο του στόχου αριθ. 5 β κατ' εφαρμογή των κριτηρίων αυτών·
ότι το άρθρο 13 του κανονισμού (ΕΟΚ) αριθ. 4254/88 του Συμβουλίου της 19ης Δεκεμβρίου 1988 για τις διατάξεις του κανονισμού (ΕΟΚ) αριθ. 2052/88 όσον αφορά το Ευρωπαϊκό Ταμείο Περιφερειακής Ανάπτυξης (3) αναφέρει ότι η Επιτροπή αποφασίζει πριν από την 1η Ιανουαρίου 1989 για περίοδο πέντε ετών και ενδεικτικώς την κατανομή ανά κράτος μέλος του 85 % των πιστώσεων ανάληψης υποχρεώσεων του ΕΤΠΑ·
ότι το άρθρο 15 του κανονισμού (ΕΟΚ) αριθ. 4254/88 αναφέρει ότι το άρθρο 13 εφαρμόζεται μόλις εγκριθεί ο κανονισμός αυτός·
ότι με τις αποφάσεις 89/250/ΕΟΚ (4) και 89/259/ΕΟΚ (5) η Επιτροπή καθόρισε ενδεικτική κατανομή για τις ενισχύσεις των στόχων 1 και 2,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η ενδεικτική κατανομή ανά κράτος μέλος που καθορίζεται σύμφωνα με το άρθρο 12 παράγραφος 6 πρώτο εδάφιο του κανονισμού (ΕΟΚ) αριθ. 2052/88, όσον αφορά τους πόρους που διατίθενται για το στόχο αριθ. 5 β, όπως καθορίζεται από τον εν λόγω κανονισμό, παρατίθεται στο παράρτημα.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 10 Μαΐου 1989.

Labels: 2
15